  Виталий Пронин Кизнер ёросысь «Новый путь» СПК-ысь скал кыскись Н. Бабаева.Кизнер ёросысь Вишурысь Наталья Бабаева  1998-тӥ арысен ялан одӥг интыын, «Новый путь» СПК-ын, тырше. - Гуртысьтымы 9 классъем школаез йылпумъяса, артысь Вуж Бӧдья школае дышетскыны вамыштӥ вал, - веранзэ мытэ Наталья Бабаева. - Анаймы корка пуктыны кутскиз но, мон солы юрттӥськоно кариськи. Дышетсконме аналтыса, фермае ужаны мынӥ.16 аресысен Наташа фермае лыктӥз. Анаез Нина Михайловна Морозова но гуртысьтызы ик фермаын трос аръёс ӵоже ужамын. 2 ныл будэтӥз. Семьяязы пиос ќй вал бере, вань ужез пичиысен быдэстыны дышизы. Наташа, бадӟымез, анаезлэн нырысетӥ юрттӥсез луиз.- Та вакытэ 3 пол фермае ветлӥськомы, - веранзэ азьланьтэ Наталья Алексеевна. - Ужаны кутскон аръёсам 2 пол кыскылӥмы, скалъёсмы но соку ӧжыт вал. Берло аръёсы ужмес трослы капчиятӥзы, йӧл кошке гумыос кузя, ведра-карнан ӝуткано ӧвӧл. Скалъёслэсь лыдзэс кык поллы будэтӥзы ке но, ужмес дыраз быдэстӥськомы.4-тӥ ноябре Наталья Бабаевалы 35 арес тырме. Фермаын 19 ар ӵоже ужатозяз, бадӟым вормонъёс басьтӥз ни. Кылсярысь, кылем арын котькуд скаллэсь 7 сюрс 935 килограмм йӧл кыскиз. 2014-тӥ но 2016-тӥ аръёсы шаерысьтымы егит скал кыскисьёс пӧлын 1-тӥ но 3-тӥ интыос басьтӥз.Ӟеч ужам сяна, усто анай но луэ. Кузпалэныз Юрий Николаевичен ӵош 3 пинал будэто. Соос анай-атайзэс но бабушсэс ӟеч отметкаосын шумпотто. Наталья Бабаевалэсь туспуктэмзэ шаермылэн Данъян пул вылаз пыртонлы тужгес шумпотэмын анаез Нина Михайловна.- Мынам нылы пичи мугоро ке но, туж кужмо. Аслэсьтыз ужзэ котьку ӟеч быдэсъя, данъямзылы шумпотӥсько, - шуэ нылкышно.Валентина Емельянова  Теги: даноадями  